Diari Oficial de la Generalitat Valenciana


Sumari del DOGV 7736, del 08-03-2016 (2016/1628)

DECRET 25/2016, de 4 de març, del Consell, pel qual es fixen les directrius de coordinació per a les funcions que, en matèria d'esport, gestionen les diputacions provincials en l'àmbit territorial de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------

Estat**ANUL·LADA**

Permalink ELI

**https://dogv.gva.es/va/eli/es-vc/d/2016/03/04/25/dof/vci/html**

### Dades del document

Número de DOGV
:   7736

Data del DOGV
:   08-03-2016

Secció del DOGV
:   I. DISPOSICIONS GENERALS

Número del document
:   2016/1628


Data del document
:   04-03-2016

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * legislació

La Sentència número 196/2017 de la Sala contenciosa administrativa, Secció Quinta, del Tribunal Superior de Justícia de la Comunitat Valenciana, declara la nul·litat del Decret 25/2016, de 4 de març, del Consell.

DECRET 25/2016, de 4 de març, del Consell, pel qual es fixen les directrius de coordinació per a les funcions que, en matèria d'esport, gestionen les diputacions provincials en l'àmbit territorial de la Comunitat Valenciana. [2016/1628]  
PREÀMBUL  
  
La Llei 2/1983, de 4 d'octubre, de la Generalitat, per la qual es declaren d'interés general per a la Comunitat Valenciana determinades funcions pròpies de les diputacions provincials, promulgada en el marc jurídic establit en l'originari article 47.3 de l'Estatut d'Autonomia de la Comunitat Valenciana aprovat per la Llei Orgànica 5/1982, d'1 de juliol ?hui article 66-, declara d'interés general per a la Comunitat Valenciana determinades funcions pròpies de les diputacions provincials, entre elles esports i oci. L'apartat 2 de l'article 2 de l'esmentada norma preceptua que la Comunitat Valenciana assumirà la coordinació de les funcions provincials en aquestes matèries, quan l'activitat d'una diputació puga tindre efectes que excedisquen de l'àmbit territorial provincial o sempre que l'exercici de les competències provincials sobre tals matèries afecte serveis o competències pròpies de la Comunitat Valenciana.  
  
Després de l'aprovació de l'anterior text legal, el qual ja va ser desenvolupat reglamentàriament pel Decret 129/1985, de 23 d'agost, del Consell, pel qual es fixen les directrius de coordinació de les funcions pròpies de les diputacions provincials de la Comunitat Valenciana declarades d'interés comunitari, sorgix un nou marc normatiu bàsic en matèria de règim local en què s'enquadra la Llei 7/1985, de 2 d'abril, Reguladora de les Bases del Règim Local, la qual delimita l'àmbit competencial propi de les diputacions provincials. Concretament, en l'article 36.1, l'esmentada norma atribuïx, entre les competències pròpies assignades a les diputacions provincials, la de cooperació en el foment del desenvolupament econòmic i social i en la planificació en el territori provincial, d'acord amb les competències de les altres administracions públiques en aquest àmbit, i les de foment, o, si és el cas, coordinació de la prestació unificada de serveis dels municipis del seu respectiu àmbit territorial.  
El foment del desenvolupament social en l'àmbit territorial provincial comporta necessàriament el de l'activitat esportiva, atesa la intrínseca relació i influència que aquesta exercix en l'estructura social del territori provincial, màximament quan els municipis que s'hi integren i als quals van dirigides les actuacions gestionades per les diputacions provincials posseïxen, en virtut de l'article 25.2.l de l'esmentada Llei 7/1985, de 2 d'abril, competència pròpia en la promoció de l'esport i instal·lacions esportives i d'ocupació del temps lliure.  
D'altra banda, la Generalitat, de conformitat amb l'article 49.1.28 de l'Estatut d'Autonomia de la Comunitat Valenciana, en concordança amb l'article 148.1.19a de la Constitució Espanyola, posseïx competència exclusiva en matèria d'esports i oci.  
En virtut d'aquesta competència, la Generalitat va aprovar la Llei 2/2011, de 22 de març, de l'Esport i l'Activitat Física de la Comunitat Valenciana, la qual, en l'article 6, atribuïx a les diputacions provincials les competències que, en matèria d'esport, els siguen pròpies segons la legislació vigent, de conformitat amb les directrius de coordinació que establisca la Generalitat i, en concret, les següents:  
1. Assegurar en tot el territori provincial la prestació integral i adequada dels serveis esportius de competència municipal.  
2. Fomentar la promoció de l'esport i l'activitat física en els municipis de la Comunitat Valenciana.  
3. Participar en la coordinació de l'administració local amb l'autonòmica i l'estatal, en allò que s'ha referit a les seues competències en matèria d'esport, especialment en la construcció d'instal·lacions esportives i en la promoció de l'esport en edat escolar.  
Per tant, tenint en compte que, a la vista de l'actual mapa competencial sobre el territori de la Comunitat Valenciana, confluïxen, en matèria d'esport, actuacions provinents de distintes administracions públiques, es considera prioritària l'existència d'una coordinació de les activitats relacionades amb aquesta competència, per a evitar qualsevol grau de dispersió en les actuacions esportives en l'àmbit territorial de la Comunitat Valenciana, i aconseguir així una major eficàcia en la prestació dels serveis esportius, que redundarà necessàriament en una millora en la qualitat de vida i benestar de la ciutadania i en un enfortiment de les relacions socials i familiars.  
Atenent que l'apartat 2 de l'article 2 de la Llei 2/1983, de 4 d'octubre, atribuïx a la Comunitat Valenciana l'assumpció de la coordinació de les funcions de les diputacions provincials quan l'activitat d'aquesta puga tindre efectes que excedisquen de l'àmbit territorial provincial o sempre que el seu exercici afecte competències pròpies de la Comunitat Valenciana, l'esmentada funció coordinadora ha de quedar enquadrada, tal com es deriva de la Sentència 27/1987, de 27 de febrer, del Tribunal Constitucional, recaiguda en el recurs d'inconstitucionalitat contra la Llei 2/1983, de 4 d'octubre, en el concepte de coordinació, consistent en la fixació de sistemes de relació que facen possible, a més de la informació recíproca, l'homogeneïtat tècnica i l'acció conjunta de les administracions coordinadora i coordinada, evitant les disfuncions que produiria una gestió separada dels serveis públics amb incidència en diversos àmbits d'interessos relacionats entre si.  
  
D'altra banda, quant a l'òrgan competent per a l'exercici de les facultats de coordinació, segons es desprén de l'article 4 de la Llei 2/1983, de 4 d'octubre, aquestes s'exerciran per mitjà de la fixació de les oportunes directrius per decret del Consell. Així mateix, i d'acord amb el que disposa l'article 5, les directrius de coordinació contindran els criteris generals, determinaran els objectius i prioritats, les bases d'actuació i, si és el cas, els instruments orgànics i funcionals de coordinació adequats a la naturalesa de la funció que es tracte.  
  
  
En virtut de la competència atribuïda a la Generalitat en matèria de Règim local per l'article 49.1.8 de l'Estatut d'Autonomia de la Comunitat Valenciana, i fent ús de les atribucions conferides en l'article 18.f de la Llei 5/1983, de 30 de desembre, de la Generalitat, del Consell, a proposta del president de la Generalitat, conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del dia 4 de març de 2016,  
  
  
DECRETE  
  
Article 1. Objecte  
L'objecte d'aquest decret és fixar les directrius de coordinació per a l'exercici de les funcions pròpies de les diputacions provincials d'Alacant, Castelló i València en matèria d'esport, especialment en patrocinis esportius, instal·lacions esportives i promoció de l'esport base.  
  
  
Article 2. Òrgan competent per a l'exercici de les funcions de coordinació  
S'atribuïx a la conselleria amb competència en matèria d'esport la coordinació de les funcions de les diputacions provincials d'Alacant, Castelló i València en matèria d'esport que excedisquen de l'àmbit provincial, especialment patrocinis esportius, instal·lacions esportives i promoció de l'esport base.  
  
Article 3. Criteris de la coordinació  
La coordinació de les activitats en la matèria assenyalada en l'article anterior estarà presidida pels criteris d'aprofitament més racional i solidari dels recursos pressupostaris destinats amb aquesta finalitat per la Generalitat i les diputacions provincials d'Alacant, Castelló i València, programació conjunta i articulada de les activitats per a evitar la dispersió d'esforços, i potenciació de la realitat global de la Comunitat Valenciana.  
  
Article 4. Objectius prioritaris  
La conselleria amb competència en matèria d'esport programarà, d'acord amb el Consell de Coordinació d'Esport, les activitats que hagen de fomentar-se, finançar-se i executar-se conjuntament amb les diputacions provincials, fixant per a cada una d'aquestes les normes específiques d'actuació, que hauran de tindre en compte la consecució dels següents objectius prioritaris:  
1. Promocionar l'esport i l'activitat física.  
2. Fomentar el desenvolupament d'actuacions esportives.  
3. Coordinar les aportacions públiques en matèria de subvencions i patrocini a esdeveniments i activitats esportives.  
4. Desenvolupar les instal·lacions i l'equipament esportiu de la Comunitat Valenciana, atenent al Pla director d'Instal·lacions Esportives.  
5. Impulsar la coordinació dels serveis d'informació i comunicació en matèria d'esport i activitat física, tant aquells que s'estructuren territorialment, com els que es presten utilitzant l'entorn digital.  
  
6. Senyalitzar els recursos, itineraris, zones i instal·lacions amb aprofitament esportiu en tot el territori de la Comunitat Valenciana, així com implementar el sistema digital que permeta mantindre i posar a disposició pública tota la informació que siga d'interés general per als usuaris de serveis esportius i d'activitat física.  
7. Controlar el creixement de l'activitat esportiva des de l'enfocament del desenvolupament ètic i sostenible, procurant amb aquest efecte la satisfacció de les necessitats en la matèria dels usuaris i usuàries a través de les instal·lacions més idònies i del respecte als valors ecològics.  
8. Incloure la perspectiva de gènere en totes les actuacions en matèria d'esport i activitat física.  
  
Article 5. Consell de Coordinació d'Esport  
1. Per a la consecució dels fins que es propugnen en aquest decret es crea el Consell de Coordinació d'Esport com a instrument de coordinació de les funcions assenyalades en l'article 2 i dels objectius prioritaris de l'article 4.  
2. El Consell és un òrgan col·legiat, adscrit al departament competent en matèria d'esport.  
3. El règim jurídic de funcionament del Consell serà el previst en la normativa bàsica sobre funcionament dels òrgans col·legiats, per la normativa que la desplegue, i també per les normes que puga aprovar el Consell per a completar el seu règim de funcionament.  
  
4. El Consell estarà integrat pels membres següents:  
a) La persona titular de la conselleria amb competència en matèria d'esport que exercirà la presidència.  
b) La persona titular de la secretaria autonòmica amb competència en matèria d'administració local que exercirà la vicepresidència.  
c) La persona titular de la direcció general amb competència en matèria d'esport.  
d) La persona titular de la direcció general amb competència en administració local.  
e) La persona titular de la direcció general amb competència en pressupost.  
f) La persona titular de la direcció general amb competència en turisme.  
g) Els presidents o presidentes de les diputacions provincials d'Alacant, Castelló i València, o diputats o diputades provincials de les respectives corporacions en què deleguen.  
h) Un representant de cadascuna de les diputacions provincials d'Alacant, Castelló i València.  
i) Un secretari o secretària, amb veu i sense vot, designat pel president o presidenta del Consell de Coordinació d'Esport, entre el personal al servei de l'Administració de la Generalitat.  
El Consell de Coordinació estarà assistit pel personal tècnic de la conselleria amb competència en matèria d'esport, de les direccions generals amb competència en matèria d'administració local, de pressupost, i de turisme, i de les respectives diputacions que considere necessari.  
5. També podran assistir, amb veu i sense vot, quan així ho estime convenient la presidència del Consell, per iniciativa pròpia o a proposta de la resta dels membres, els alcaldes o alcaldesses els municipis dels quals puguen veure's afectats per l'activitat objecte de coordinació.  
6. El Consell de Coordinació es reunirà a convocatòria del seu president o presidenta, i tindrà les comeses següents:  
a) Elaborar el projecte de programació d'activitats esportives coordinades, ordenant i valorant les previsions de la conselleria amb competència en matèria d'esport i la de les respectives diputacions, d'acord amb els criteris generals i objectius prioritaris establits en el present decret.  
b) Formular la proposta de normes específiques d'actuació per a cada activitat.  
c) Proposar per a la seua aprovació la quantia pressupostària necessària per a complir a les accions objecte de coordinació i el grau de participació de la Generalitat i diputacions en aquestes.  
d) Qualsevol altra que li siga encomanada pel conseller amb competència matèria d'esport.  
  
Article 6. Finançament  
El finançament de les activitats coordinades es farà amb càrrec als crèdits consignats per a aquelles en els Pressupostos de la Generalitat i de les diputacions provincials objecte de coordinació, que aconseguiran la quantia necessària per a aconseguir les finalitats proposades i el millor compliment de la funció coordinadora.  
  
Article 7. Facultats de control  
Les facultats de control atribuïdes al Consell per l'article 6 de la Llei 2/1983, de 4 d'octubre, de la Generalitat, per la qual es declaren d'interés general per a la Comunitat Valenciana determinades funcions pròpies de les diputacions provincials, s'exerciran per la conselleria amb competència en matèria d'esport.  
  
  
DISPOSICIÓ ADDICIONAL  
  
Única. Repercussió pressupostària  
L'aplicació i el desplegament d'aquest decret no podrà tindre cap incidència en la dotació de tots i cada un dels capítols de la despesa assignada a la conselleria amb competència en matèria d'esport i a les direccions generals amb representació en el Consell de Coordinació d'Esport, i, en tot cas, haurà de ser atés amb els mitjans personals i materials existents en aquestes.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions que del mateix rang o d'un rang inferior s'oposen al que establix aquest decret.  
  
  
DISPOSICIONS FINALS  
  
Primera. Habilitació normativa  
Es faculta la persona titular de la conselleria amb competència en matèria d'esport per a dictar les disposicions necessàries per al desplegament i l'aplicació del que establix aquest decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Comunitat Valenciana.  
  
València, 4 de març de 2016  
  
El president de la Generalitat,  
XIMO PUIG I FERRER


Còpia Permalink ELI